**Lo cabinet deus nòvis**

« Òc-ba benlèu! » Lo Marcien se maridèva. Qu'èra òra, dempús lo temps. Tot dimenge, a la sortida de la missa, l'avèn pro vist har l'amor a la Blasina: l'un e l'aut a cavalòt, un pè a tèrra, que se parlèvan suu miei deu plèr. Los divèn tracar, se volèn passar dab un curriòt...

«E justament, pas dab la Blasina !... » S'avè trobat ua auta dròlla, de Lit, a la hèsta de Sent-Antòni, a Daunhaga, ua joenota esmerida, e dreta com un his. Se hadè Marta.

« Hècis pas aquò, Blasina... » La desdeishada que li volè tirar los uelhs. « Hècis pas aquò, la Marta qu'es ua maransina, e que't pelaré. Que pòt se portar ua quarta plenha suu cap...»

« Parlis pas atau, praubassa. Aquò qu'amia lo malur. » Mès que si. La Blasina que sabè com s'i gahar. L'acorsaré tota la vita, e un còp mòrta, l'acorsaré enqüèra. Que sofriré, aquí ond seré, mès la Marta tanben que se'n veiré... « Parlis pas atau, malurosa !... »

Vertat, la Marta se'n vedó de totas. Un còp mandada, li arribè un bròi coishic. Mès li vinón las cristalas. Shetz de l'aiga de Senta-Ròsa, seré mòrt. Solide, seré mòrt. La segonda, a sheis mes, que se n'anó au cèu. Urós l'avèn batiada. La sepelín dens ua bèra servieta, dab garlandas de cerilhas.

Quauqua setmana après, la Blasina, totun, que s'avalè la lenga.

Estó sordeis. Un cop mòrta, los anugèrs que se seguín. Au bèu-frair de la Marta, lo braç se li sequè. Las ganas, qu'èra a véder èran ensorcieridas. A còps de barra, la Marta que las hadè córrer. A mens qu'estossi la vaca. E que la truquè, per har sortir lo maishant sòrt. Lo vedèth que'n vadó mòrt. Mès

digun podó pas mèi ic denegar, d'aquera Blasina deu diable, quan lo tròn metó a huec lo palhèr, just au pè de l'ostau, lo jorn, en genèr, de la hèsta de Sent-Antòni.

La Marta cadó vedoa. Que dè l'aviada a tots los còishes e a las dònas de l'ostau. « Hugetz, anetz ve'n tots. Aqueth indret qu'a lo mau dessús. » Quauque temps en seguint era que mudè.

Lo mau que l'acorsè. Èra pas per Sent-Antòni, mès per aquí capvath : lo tròn li metó a huec lo porèr, e se'n manquè de chic s'avitèssi pas au navèth ostau. Era, que dromiva. Li calè remèdis entà dromir en patz. La deishudèn, mès se'n manquè pas güaire que se cramèssi era tanben. Las ganas, en tot cas, n'i damorè pas nada. Cueitas.

D'ara avant, que vinó ropiaga, e doça com un punh de jaugas. Los còishes la devón mudar au Requiem, com diden ací, a la *Maison de Retraite*, qué.

E que se sentí, tot sobte, solatjada. Avèn divut vuitar l'ostau, au permèr de l'an. Los leits e las taulas, e las cadeiras, e los chaminaus, ic devón tot vénder. Sonque lo cabinet de la nòça. Convienó pas en digun. Un bon cabinet, pertant, dab bèras masèrpas, e de bon castanhèr. Qu'avitèn un bèth huec, e las pòrtas, e los pès, e los costats, e lo darrèr — mès qu'èra de lenha de pin — tot qu'avè cramat, a la fin.